|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság** **2024. január 22-ei   
rendkívüli ülésére**

|  |  |
| --- | --- |
| **Tárgy:** | Javaslat a Bischitz Johanna Integrált Humán Szolgáltató Központ ellátási egysége szakmai programjának módosítására |

**Készítette:**

Farkas Tünde

igazgató

**Törvényességi szempontból kifogást nem emelek:**

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata kötelező feladatellátásként a fenntartásában működő Bischitz Johanna Integrált Humán Szolgáltató Központ *(továbbiakban: Humán Szolgáltató)* által biztosítja a szociális igazgatásról és szociális ellátásokról szóló 1993. évi III. törvény *(továbbiakban: Szt.)* 62. §-ban meghatározott étkeztetést, mint szociális alapszolgáltatást.

A Humán Szolgáltató igazgatója 2023. december 13. napján kelt levelében kérte a Humánszolgáltató Iroda közreműködését az előkészített és megküldött szakmai program Művelődési, Kulturális és Szociális Bizottsághoz történő terjesztésében.

Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt.

Az étkeztetés négy telephelyen kerül biztosításra:

* 1074 Budapest, Dohány u. 22-24.
* 1071 Budapest, Dózsa György út 46.
* 1077 Budapest, Király u. 97.
* 1071 Budapest, Peterdy u. 16.

A szakmai program nagymértékben átdolgozásra került, tekintve, hogy több pontját érintően változás történt az elmúlt időszakban, továbbá pontosabban kerültek megfogalmazásra a program alpontjai, mint például a szolgáltatás célja, az ellátás biztosításával összefüggő feladatok, az igénybevétel módja, a térítési díj megállapítása, a megállapodás megszüntetésének módja, az ellátotti jogok, a szolgáltatást végzők jogai.

A jelentős módosítást indokolta továbbá, hogy a „Köz- és szociális étkeztetés biztosítása és az ehhez kapcsolódó tálalókonyhák üzemeltetése Budapest VII. kerületében” tárgyú közbeszerzési eljárás eredményeként 2024. január 1. napjától új szolgáltató, a PannonMenza Szolgáltató és Vendéglátó Korlátolt Felelősségű Társaság végzi az étkeztetéssel összefüggő feladatokat. A szolgáltatóval a vállalkozási szerződés megkötésre került, amelynek alapján szükségessé vált a szakmai program módosítása, illetve aktualizálása. Legjelentősebb változás a szolgáltatás igénybe vétele során az, hogy az ellátottak „A” és „B” menü közül tudnak választani, melyek közül a „B” menü főétele alapvetően húsmentes, valamint az, hogy az étkezések több zöldséget, gyümölcsöt, teljes kiőrlésű gabona alapú élelmiszert tartalmazzanak.

A szolgáltatóváltás következtében a konyhai feladatokat ellátó technikai személyzetet, összesen 12 főt a jövőben a Humán Szolgáltató biztosítja, amely szintén megjelenik a módosított szakmai programban.

Az igazgatói indoklást jelen előterjesztés 1. számú melléklete, a Döntéselőkészítő Tanács álláspontját tartalmazó jegyzőkönyvet jelen előterjesztés 2. számú melléklete tartalmazza.

A Képviselő-testület 336/2018. (XI.14.) számú határozata értelmében a szakmai program módosításáról átruházott hatáskörben a Művelődési, Kulturális és Szociális Bizottság jogosult döntést hozni.

***Kérem a Tisztelt Bizottságot az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága …/2024. (I.22.) határozata a Bischitz Johanna Integrált Humán Szolgáltató Központ étkeztetés szakmai programjának módosításáról**

1. Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy
2. 1. a határozati javaslat melléklete szerinti tartalommal elfogadja a Bischitz Johanna Integrált Humán Szolgáltató Központ étkeztetés szakmai programját.

2. felkéri a polgármestert, hogy a döntésről a Bischitz Johanna Integrált Humán Szolgáltató Központ igazgatóját értesítse.

1. Felelős: Niedermüller Péter polgármester
2. Határidő: azonnal

Budapest, 2024. január 2.

**Gyuris Gabriella**

**irodavezető**

Előterjesztés mellékletei:

sz. melléklet: Bischitz Johanna Integrált Humán Szolgáltató Központ igazgatójának javaslata

sz. melléklet: Döntéselőkészítő Tanács 2023. november 27. napján tartott ülésének jegyzőkönyve

Határozati javaslat melléklete:

Az étkeztetés módosított szakmai programja